**Gonzalo García de Nodal**, nado en Pontevedra en 1569 e finado no océano Atlántico en 1622, foi un navegante galego, que canda seu irmán Bartolomé García de Nodal, chamados os **irmáns Nodales** ou **Os Nodales**, foi enviado por Filipe III a recoñecer o estreito de Magallanes e o novo estreito descuberto pola expedición de Jacob Le Maire e Willem Schouten.

Traxectoria
-----------

Construíronse e armáronse as carabelas *Nuestra Señora de Atocha* e *Nuestra Señora del Buen Suceso*, de 80 toneladas e 40 tripulantes cada unha. A primeira ía como capitá baixo mando o de Bartolomé, e a outra como almiranta co capitán Gonzalo ó mando.

Saíron de Lisboa o 27 de setembro de 1618. A mediados de xaneiro de 1619 tiveron coñecemento do cabo das Virxes, cerca do cal viron flotar os restos dun navío que naufragara. Seguindo o seu rumbo ó longo da costa oriental da Terra do Fogo, o 22 de xaneiro adentráronse no estreito de Le Maire, denominándoo *estreito de San Vicente*, nomee que aínda conserva un dos cabos da costa occidental da Terra do Fogo.

O 10 de febreiro descubriu no sueste do cabo de Fornos as illas Diego Ramírez, chamadas así en honra a Diego Ramírez de Arellano, cosmógrafo e piloto da expedición. Seguidamente os irmáns Nodales remontaron cara ao norte, entrando no estreito de Magallanes, chegando ó extremo oposto e, despois de dar a volta á Terra do Fogo, tomaron o camiño de regreso a Europa.

Fondearon o 7 de xullo cerca de Lagos, e desde alí foron a dar conta da súa expedición ó rei, que se encontraba en Lisboa. Os dous irmáns publicaron o diario da súa expedición co título: *Relación del viaje hecho por los capitanes Bartolomé García de Nodal y Gonzalo de Nodal, hermanos, naturales de Pontevedra, para el descubrimiento del nuevo estrecho*, Madrid, 1621, un tomo co seu mapa.

Saíu de Sanlúcar de Barrameda o 13 de outubro de 1622 con 3 navíos, 133 mariños e 400 infantes para percorrer a mesma ruta do estreito de Le Maire cara Chile, para socorrer ós colonos sitiados polos mapuches. Naufragou, perdendo a vida e dous barcos.

En memoria de Bartolomé é Gonzalo, foi bautizado o buque de salvamento e apoio *Irmáns García Nodal*, do servizo de gardacostas da Consellería do Mar da Xunta de Galicia.

Véxase tamén
------------

### Bibliografía

* Fernández Pousada, A. D. (2012). "Os devanceiros dos irmáns Nodal: historia dunha peregriñaxe". *Estudios de Genealogía, Heráldica y Nobiliaria de Galicia* (10): 445–456.
* Knox-Johnston, R. (1994). *Cape Horn. A Maritime History*. Londres: Hodder & Stoughton. ISBN 0-340-41527-4.
* Oyarzun, J. (1976). *Expediciones españolas al Estrecho de Magallanes y Tierra de Fuego*. Madrid: Ediciones Cultura Hispánica. ISBN 84-7232-130-4.
* Rodríguez Couto, D. (2018). "El poder está en el mar. La expedición de los hermanos Nodal (1618-1619)". *Obradoiro de Historia Moderna* (27): 293–320.
* Sanmartín Bastida, D. (2003): *La expedición de los hermanos Nodal al Estrecho de Magallanes y Tierra de Fuego, 1618-1619*. Tesiña para o Diploma de Estudios Avanzados del Doctorado (DEA), presentada ante Tribunal e aprobada o 30 de setembro de 2003. Departamento de Historia de América I, Facultade de Xeografía e Historia, Universidade Complutense de Madrid.

|  |  |
| --- | --- |
| Control de autoridades | 
* Wd: Q733204
* WorldCat
* VIAF: 34856327
* BNA: 000033157
* BNE: XX939676
* DBE: gonzalo-garcia-de-nodal
* ISNI: 0000000059538869
* LCCN: no2001016033
* NTA: 15317997X
* SUDOC: 149523041

 |